Žiadosť o poskytnutie pomoci z Kohézneho fondu
pre projekt
“Povodie Váhu a povodie Dunaja - odvedenie a čistenie odpadových vôd
a zásobovanie pitnou vodou - aglomerácia Šamorín“
(Kohézny fond – životné prostredie – vodné hospodárstvo)

	Projekt „Povodie Váhu a povodie Dunaja – odvedenie a čistenie odpadových vôd a zásobovanie pitnou vodou - aglomerácia Šamorín” bol vypracovaný v súlade s Národným environmentálnym akčným plánom (NEAP III), Stratégiou SR pre Kohézny fond 2004-2006 – časť životné prostredie.
	Predmetný projekt vo forme štandardnej žiadosti o poskytnutie pomoci z KF predložil minister životného prostredia SR ministrovi výstavby a regionálneho rozvoja ako vedúcemu predstaviteľovi Riadiaceho orgánu pre KF dňa 3. júna 2004.
	Súčasťou predmetnej žiadosti je podrobný technický popis projektu s jeho objektovým členením a rozsahom požadovaných prác. Súčasťou žiadosti je štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 
	Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR spolu s konečným prijímateľom pomoci. 
	Konečným prijímateľom pomoci je Západoslovenská vodárenská spoločnosť, a. s. Nitra.
	Projektom dotknutá oblasť zahŕňa mesto Šamorín vrátane všetkých mestských častí a 17 obcí. Územie je súčasťou Žitného ostrova, ktorý je významnou prirodzenou akumuláciou podzemných a povrchových vôd, a ako taký bol nariadením vlády SR 
č. 46/1978 Zb. vyhlásený za „chránenú vodohospodársku oblasť“. Z vodohospodárskeho hľadiska je najväčšou zásobárňou kvalitnej pitnej vody v SR a už v súčasnosti slúži na zásobovanie viacerých deficitných oblastí západného Slovenska (NUTS II).

	Ciele projektu sú: 
•	zamedzenie používania nekvalitnej pitnej vody z miestnych zdrojov, 
•	ochrana veľkokapacitných zdrojov podzemných vôd, ktoré sa nachádzajú v tejto oblasti, 
•	odstránenie/minimalizovanie znečisťovania tokov Dunaj, Malý Dunaj a Čierna Voda, ako aj podzemných vôd CHVO Žitný ostrov
•	a umožnenie ekonomického a sociálneho rozvoja tohto regiónu. 

	K naplneniu vytýčených cieľov boli navrhnuté nasledovné opatrenia: 
	
1.	výstavba vodovodov v obciach Hrubá Borša a Jánovce, Lúč na Ostrove, Macov, Blahová a Bellova Ves a dobudovanie vodovodu v meste Šamorín a v obciach Jelka, Veľké Úľany, Nový Život, Holice a Blatná na Ostrove výhľadovo pre cca 9 815 obyvateľov,
2.	 výstavba kanalizačnej siete pre obce Báč, Trnávka, Rohovce, Blatná na Ostrove, Macov, Holice, Janíky, Jánovce a Veľké Úľany a rozšírenie kanalizačnej siete v meste Šamorín a obciach Zlaté Klasy a Jelka pre cca 22 081 obyvateľov
3.	rekonštrukcia a intenzifikácia existujúcich ČOV v obciach Zlaté Klasy, Veľké Úľany a Jelka.

	Realizácia projektu prispeje k uplatňovaniu nasledovných smerníc Európskej únie:
•	75/440/EHS o kvalite povrchovej vody určenej na odber pitnej vody
•	91/271/EHS o čistení mestských odpadových vôd 
•	98/83/EHS o pitnej vode 
•	76/464/EHS o nebezpečných látkach
•	86/278/EHS o využití kalov z kanalizácií v poľnohospodárstve
•	2000/60/EHS rámcová smernica o vodách

	Vzhľadom na uvažované investičné aktivity je finančný plán nasledovný:
Prepočítaci kurz: 1€ = 40,000 Sk
Položka	v Sk	v €	
Celkové vyčíslené náklady projektu vrátane DPH	1 121 520 000	   28 038 000	
Celkové oprávnené rozpočtové náklady projektu 	946 040 000	23 651 000	
Nenávratný finančný príspevok z KF	756 832 000	18 920 800 	
Národné spolufinancovanie (štátny rozpočet) 	122 985 200	3 074 630 	
Národné spolufinancovanie (konečný prijímateľ - úver)	66 222 800	1 655 570	
Pre ilustráciu uvádzame celkové vyčíslené náklady projektu vrátane DPH, ináč všetky ostatné náklady sú v celom materiáli uvádzané bez DPH.
	Požadovaná výška pomoci z Kohézneho fondu vzhľadom na oprávnené náklady projektu predstavuje 80 % nákladov na realizáciu projektu, 13,0% zo štátneho rozpočtu a 7% zabezpečuje Západoslovenská vodárenská spoločnosť, a. s. Nitra.
	Začiatok prác je plánovaný na rok 2004 a ich ukončenie sa plánuje v auguste 2008. Požadovaná výška pomoci z Kohézneho fondu vzhľadom na oprávnené náklady projektu predstavuje 80 % nákladov na realizáciu projektu, 13,0% zo štátneho rozpočtu a 7% zabezpečuje Západoslovenská vodárenská spoločnosť, a. s. Nitra.
	Podľa odhadu bude počas fázy výstavby projektu priamo vytvorených 300 pracovných miest a nepriamo 50 pracovných miest v očakávanej dĺžke trvania okolo 3 rokov. Po ukončení fázy výstavby projektu bude priamo vytvorených 40 miest a nepriamo 10 stálych pracovných miest. Uvedené pracovné miesta sa chápu ako pracovné miesta na plný pracovný úväzok.
	Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa zákona č. 523/2003 Z. z. o verejnom obstarávaní. 
	Projekt bol pripravovaný v súlade so Stratégiou Slovenskej republiky pre Kohézny fond 2004-2006 a je v zhode so všeobecnými, ale aj vecnými kritériami, ktoré dokazujú jeho opodstatnenosť. 
	Pre prípravu tohto projektu neboli použité žiadne prostriedky VÚC, prostriedky zo štátneho rozpočtu alebo z fondov EÚ.